
TEHNISKĀ SPECIFIKĀCIJA – TEHNISKAIS PIEDĀVĀJUMS
“Papīra dokumentu savākšana, iznīcināšana un nodošana atkārtotai pārstrādei” 
ID. Nr. RAKUS CA/2026/62

1. Iepirkuma priekšmets un pakalpojuma apjoms
1.1. Iepirkuma priekšmets ir Pasūtītāja dokumentu un arhīva pārvaldības procesā iznīcināšanai atlasīto papīra dokumentu, kā arī cita izlietotā papīra (turpmāk – Dokumenti) droša savākšana, pārvadāšana, neatgriezeniska iznīcināšana un pēc iznīcināšanas iegūtā materiāla nodošana atkārtotai pārstrādei (turpmāk – Pakalpojums).
1.2. Dokumenti var saturēt personas datus, tai skaitā īpašu kategoriju personas datus, ierobežotas pieejamības informāciju, konfidenciālu informāciju un citu normatīvajos aktos aizsargājamu informāciju.
1.3. Plānotais iznīcināmo Dokumentu apjoms ir līdz 12 000 kg gadā. Norādītais apjoms ir prognozēts un līguma darbības laikā var mainīties atbilstoši Pasūtītāja faktiskajai nepieciešamībai.
1.4. Pasūtītājam nav pienākuma līguma darbības laikā pasūtīt visu prognozēto Dokumentu apjomu.
2. Vispārīgās drošības un konfidencialitātes prasības:
2.1. Izpildītājs nodrošina Dokumentu konfidencialitāti, integritāti un drošību visā Pakalpojuma sniegšanas procesā: no Dokumentu ievietošanas savākšanas konteineros līdz to neatgriezeniskai iznīcināšanai.
2.2. Izpildītājs Pakalpojuma sniegšanā ievēro:
a) Eiropas Parlamenta un Padomes Regulas (ES) 2016/679 prasības;
b) Fizisko personu datu apstrādes likuma prasības;
c) Arhīvu likuma un uz tā pamata izdoto normatīvo aktu prasības;
d) Informācijas atklātības un ierobežotas pieejamības informācijas aizsardzības prasības;
e) Atkritumu apsaimniekošanu un vides aizsardzību regulējošo normatīvo aktu prasības;
f) citas Pakalpojuma izpildei piemērojamās normatīvo aktu prasības.
2.3. Dokumentu savākšanas, pārvadāšanas, pagaidu uzglabāšanas un iznīcināšanas laikā Izpildītājs nodrošina tādus tehniskos un organizatoriskos pasākumus, lai nepieļautu:
a) nepiederošu personu piekļuvi Dokumentiem;
b) Dokumentu nozaudēšanu vai prettiesisku piesavināšanos;
c) Dokumentos ietvertās informācijas nolasīšanu, kopēšanu, fotografēšanu vai cita veida iegūšanu;
d) neatļautu Dokumentu vai tajos ietvertās informācijas izpaušanu;
e) jebkādu citu neatļautu vai prettiesisku personas datu apstrādi.
2.4. Izpildītājs nedrīkst izmantot Dokumentos esošo informāciju nekādiem citiem mērķiem, izņemot darbības, kas objektīvi nepieciešamas Pakalpojuma izpildei.
2.5. Izpildītājs nodrošina, ka Pakalpojuma sniegšanā iesaistītajiem darbiniekiem ir saistošs konfidencialitātes pienākums un tie ir informēti par personas datu, ierobežotas pieejamības un citas aizsargājamas informācijas apstrādes prasībām.
2.6. Izpildītājs nodrošina, ka tā darbiniekiem jebkāda Dokumentos ietvertās informācijas iegūšana vai izmantošana ārpus Pakalpojuma izpildei nepieciešamā apjoma ir aizliegta.
2.7. Ja Pakalpojuma izpildes ietvaros Izpildītājs veic personas datu apstrādi Pasūtītāja vārdā, Izpildītājs ir personas datu apstrādātājs un ievēro Regulas (ES) 2016/679 28. pantā noteiktās prasības. Personas datu apstrādes nosacījumi tiek noteikti līgumā vai tā pielikumā.
2.8. Izpildītājs nekavējoties, bet ne vēlāk kā 24 stundu laikā pēc konstatēšanas, informē Pasūtītāju par jebkuru iespējamu vai konstatētu Dokumentu drošības vai personas datu aizsardzības incidentu, kas saistīts ar Pasūtītāja Dokumentiem.
3. Prasības dokumentu savākšanas konteineriem:
3.1. Izpildītājs bez papildu samaksas nodrošina Pasūtītājam Dokumentu savākšanai paredzētus drošus konteinerus.
3.2. Sākotnēji Izpildītājs nodrošina 10 (desmit) konteinerus Pasūtītāja struktūrvienībās.
3.3. Pasūtītājam ir tiesības līguma darbības laikā palielināt vai samazināt nepieciešamo konteineru skaitu atbilstoši faktiskajai nepieciešamībai.
3.4. Konteineriem jābūt:
a) izgatavotiem no izturīga materiāla, kas nepieļauj nepiederošu personu piekļuvi to saturam;
b) slēdzamiem ar integrētu drošības slēdzeni vai līdzvērtīgu drošības risinājumu;
c) konstruētiem tā, lai Dokumentus var ievietot konteinerā, neatverot galveno konteineru;
d) aprīkotiem ar riteņiem drošai pārvietošanai;
e) tehniski labā stāvoklī, tīriem un piemērotiem izmantošanai ārstniecības iestādes telpās.
3.5. Konteinera maksimālais izmērs nedrīkst pārsniegt:
a) platumā – 60 cm;
b) augstumā – 120 cm,
ja Pasūtītājs un Izpildītājs pirms konkrētā konteinera piegādes nav vienojušies par citu piemērotu izmēru.
3.6. Izpildītājs nodrošina, ka Pasūtītāja rīcībā esošos piepildītos konteinerus līdz to izvešanai nevar atvērt nepiederošas personas.
3.7. Konteineri tiek nodoti Pasūtītāja lietošanā uz laiku līdz to izvešanai vai līguma darbības beigām.


4. Konteineru piegāde un Dokumentu savākšana:
4.1. Izpildītājs pēc Pasūtītāja pilnvarotās personas elektroniski nosūtīta pieprasījuma 3 (trīs) darba dienu laikā nodrošina nepieciešamo tukšo konteineru piegādi un izvietošanu Pasūtītāja norādītajā vietā.
4.2. Pasūtījumā Pasūtītājs norāda vismaz:
a) pakalpojuma sniegšanas vietu;
b) nepieciešamo konteineru skaitu vai izvedamo konteineru skaitu;
c) kontaktpersonu;
d) citu Pakalpojuma izpildei nepieciešamo informāciju.
4.3. Izpildītājs pēc Pasūtītāja pieprasījuma 3 (trīs) darba dienu laikā savāc un izved ar Dokumentiem piepildītos konteinerus.
4.4. Izvedot piepildītos konteinerus, Izpildītājs pēc Pasūtītāja pieprasījuma vienlaikus nodrošina to nomaiņu pret atbilstošu skaitu tukšu konteineru.
4.5. No brīža, kad Izpildītājs pārņem Dokumentus, Izpildītājs ir atbildīgs par Dokumentu fizisko drošību un konfidencialitātes nodrošināšanu līdz to neatgriezeniskai iznīcināšanai.
4.6. Dokumentus no slēgta konteinera drīkst izņemt tikai kontrolētā Dokumentu iznīcināšanas procesa ietvaros.
5. Prasības Dokumentu transportēšanai:
5.1. Dokumentu transportēšana līdz iznīcināšanas vietai jāveic slēgtā transportlīdzeklī ar cietu, noslēdzamu kravas nodalījumu.
5.2. Transportlīdzekļa kravas nodalījums Dokumentu pārvadāšanas laikā nedrīkst būt pieejams nepiederošām personām.
5.3. Izpildītājs nodrošina organizatoriskus un tehniskus pasākumus, kas nepieļauj nepiederošu personu piekļuvi Dokumentiem transportēšanas laikā, tostarp transportlīdzekļa neatļautu atvēršanu.
5.4. Izpildītājs nodrošina Dokumentu izsekojamību no to pārņemšanas Pasūtītāja objektā līdz iznīcināšanai.
5.5. Dokumentus nedrīkst transportēt tādā veidā, kas var izraisīt to nozaudēšanu vai nepiederošu personu piekļuvi.
6. Dokumentu iznīcināšana:
6.1. Izpildītājs Dokumentus iznīcina, izmantojot profesionālas tehnoloģiskās iekārtas un metodes, kas nodrošina Dokumentos ietvertās informācijas neatgriezenisku iznīcināšanu.
6.2. Pēc iznīcināšanas Dokumentos ietvertajai informācijai jābūt neatjaunojamai un praktiski nerekonstruējamai.
6.3. Iznīcināšanas metodei jābūt piemērotai tādu Dokumentu iznīcināšanai, kas satur personas datus, tostarp īpašu kategoriju personas datus, kā arī konfidenciālu un ierobežotas pieejamības informāciju.
6.4. Izpildītājs nodrošina, ka Dokumentu iznīcināšanas process notiek kontrolētā un pret nepiederošu personu piekļuvi aizsargātā teritorijā.
6.5. Dokumentu iznīcināšanas vietā nedrīkst atrasties personas, kurām nav tiesiska pamata piedalīties Pakalpojuma izpildē.
6.6. Dokumenti pilnībā jāiznīcina ne vēlāk kā 24 stundu laikā pēc to pārņemšanas no Pasūtītāja.
6.7. Ārkārtas apstākļos, piemēram, Dokumentu iznīcināšanas iekārtas bojājuma vai neparedzēta remonta gadījumā, termiņu pieļaujams pagarināt, bet ne ilgāk par 72 stundām pēc Dokumentu pārņemšanas.
6.8. Par 6.7. punktā minētajiem apstākļiem Izpildītājs nekavējoties elektroniski informē Pasūtītāja pilnvaroto personu, norādot kavējuma iemeslu un paredzamo Dokumentu iznīcināšanas laiku.
6.9. Līdz Dokumentu faktiskai iznīcināšanai Izpildītājs nodrošina to uzglabāšanu slēgtā un apsargātā vai citādi pret nepiederošu personu piekļuvi droši aizsargātā vietā.
7. Dokumentu sagatavošanas prasības:
7.1. Pasūtītājam pirms Dokumentu nodošanas nav jāizņem:
a) metāla skavas;
b) saspraudes;
c) dokumentu sastiprināšanas elementi;
d) citi nelieli metāla vai plastmasas stiprinājumi,
ja vien konkrētā elementa īpašības objektīvi nepadara Dokumentu iznīcināšanu ar Izpildītāja izmantoto tehnoloģiju neiespējamu.
7.2. Dokumentu saiņiem nav noteikts biezuma ierobežojums.
7.3. Izpildītājs nedrīkst pieprasīt Pasūtītājam veikt Dokumentu iepriekšēju manuālu šķirošanu vai konfidenciālas informācijas atdalīšanu.
8. Dokumentu svēršana un uzskaite:
8.1. Izpildītājs nodrošina katrā Dokumentu nodošanas reizē saņemtā Dokumentu apjoma noteikšanu kilogramos.
8.2. Svēršanai izmantotajām iekārtām jāatbilst normatīvajos aktos noteiktajām prasībām, ja uz attiecīgo svēršanas iekārtu šādas prasības ir attiecināmas.
8.3. Izpildītājs nodrošina tādu uzskaiti, lai par katru Dokumentu izvešanas reizi būtu identificējams vismaz:
a) dokumentu pārņemšanas datums;
b) pasūtītāja struktūrvienība/adrese;
c) pārņemto konteineru skaits;
d) dokumentu svars;
e) dokumentu iznīcināšanas datums;
f) dokumentu iznīcināšanas fakta apliecinājuma numurs vai cits identifikators.
9. Dokumentu iznīcināšanas apliecinājums:
9.1. Ne vēlāk kā 1 (vienas) darba dienas laikā pēc Dokumentu iznīcināšanas Izpildītājs elektroniski izsniedz Pasūtītājam Dokumentu iznīcināšanas apliecinājumu vai sertifikātu.
9.2. Dokumentu iznīcināšanas apliecinājumā norāda vismaz:
a) Izpildītāja nosaukumu;
b) Pasūtītāja nosaukumu;
c) Dokumentu pārņemšanas datumu;
d) Dokumentu iznīcināšanas datumu;
e) iznīcināto Dokumentu daudzumu kilogramos;
f) izmantoto Dokumentu iznīcināšanas metodi;
g) apliecinājumu, ka Dokumenti ir neatgriezeniski iznīcināti un tajos ietvertā informācija nav atjaunojama;
h) apliecinājumu, ka Dokumentu iznīcināšana veikta, ievērojot piemērojamās konfidencialitātes un personas datu aizsardzības prasības;
i) atbildīgās personas vārdu, uzvārdu vai citu dokumenta autentiskumu apliecinošu informāciju.
9.3. Dokumentu iznīcināšanas apliecinājumu Pasūtītājs var izmantot kā Ministru kabineta 2024. gada 7. maija noteikumos Nr. 282 “Dokumentu un arhīvu pārvaldības noteikumi” paredzēto Dokumentu iznīcināšanas faktu apliecinošo dokumentu.
10. Dokumentu nodošana pārstrādei:
10.1. Pēc Dokumentu neatgriezeniskas iznīcināšanas iegūtais papīra materiāls tiek nodots atkārtotai pārstrādei.
10.2. Izpildītājs nodrošina, ka iznīcinātie Dokumenti netiek nodoti atkārtotai izmantošanai tādā veidā, kas pieļautu Dokumentos sākotnēji ietvertās informācijas identificēšanu vai atjaunošanu.
10.3. Atkritumu savākšanu, pārvadāšanu, uzglabāšanu, pārstrādi vai citas atkritumu apsaimniekošanas darbības Izpildītājs veic atbilstoši Atkritumu apsaimniekošanas likuma un citu piemērojamo normatīvo aktu prasībām.
10.4. Izpildītājam vai tā piesaistītajam sadarbības partnerim jābūt tiesīgam veikt attiecīgās atkritumu apsaimniekošanas darbības un jābūt saņemtām normatīvajos aktos paredzētajām atļaujām vai reģistrācijām, ja konkrētajai darbībai tās ir nepieciešamas.
10.5. Pēc Pasūtītāja pieprasījuma Izpildītājs iesniedz informāciju vai dokumentus, kas apliecina iznīcinātā papīra nodošanu pārstrādei.
11. Nodošanas un pieņemšanas dokumenti:
11.1. Izpildītājs sagatavo:
a) konteineru nodošanas-pieņemšanas aktu, ja tas nepieciešams;
b) Dokumentu nodošanas-pieņemšanas aktu;
c) Dokumentu iznīcināšanas apliecinājumu;
d) citus līgumā noteiktos dokumentus.
11.2. Dokumenti tiek sagatavoti elektroniski un parakstīti ar drošu elektronisko parakstu, ja Pasūtītājs un Izpildītājs nav vienojušies par citu normatīvajiem aktiem atbilstošu dokumentu aprites risinājumu.
11.3. Pakalpojuma nodošanas-pieņemšanas aktā norāda attiecīgajā norēķinu periodā savākto un iznīcināto Dokumentu kopējo svaru.
12. Informācijas apmaiņa un Pakalpojuma izmaiņas:
12.1. Pasūtītājs un Izpildītājs norīko pilnvarotās personas operatīvai Pakalpojuma koordinēšanai.
12.2. Pasūtījumi, paziņojumi un cita ar Pakalpojuma izpildi saistīta informācija tiek nosūtīta elektroniski uz līgumā norādītajām elektroniskā pasta adresēm.
12.3. Izpildītājs nekavējoties pēc attiecīgās informācijas saņemšanas, bet, ja iespējams, ne vēlāk kā vienu stundu pirms plānotā Pakalpojuma sniegšanas laika, informē Pasūtītāju par kavēšanos, neierašanos vai citām izmaiņām Pakalpojuma sniegšanā.
13. Pakalpojuma sniegšanas vietas un laiks:
13.1. Konteineru piegāde, nomaiņa un izvešana, kā arī Dokumentu savākšana tiek veikta Pasūtītāja darba dienās no pirmdienas līdz piektdienai no plkst. 9.00 līdz 14.30, ja puses konkrētā gadījumā nav vienojušās citādi.
13.2. Pakalpojums sniedzams šādās Pasūtītāja struktūrvienībās:
13.2.1. stacionārs “Gaiļezers”, Hipokrāta iela 2, Rīga;
13.2.2. stacionārs “Latvijas Onkoloģijas centrs”, Hipokrāta iela 4, Rīga;
13.2.3. stacionārs “Latvijas Infektoloģijas centrs”, Linezera iela 3, Rīga;
13.2.4. stacionārs “Biķernieki”, Lielvārdes iela 68, Rīga;
13.2.5. stacionārs “Tuberkulozes un plaušu slimību centrs”, Upeslejas, Ropažu novads.
13.3. Pasūtītājam līguma darbības laikā ir tiesības precizēt Pakalpojuma sniegšanas vietas tā struktūrvienību ietvaros, par to iepriekš informējot Izpildītāju, ja šādas izmaiņas nemaina iepirkuma priekšmeta būtību.
14. Īpaši piekļuves nosacījumi:
14.1. Izpildītājam, izvēloties Pakalpojuma sniegšanai izmantojamo transportlīdzekli, jāņem vērā, ka iebraukšana:
a) Hipokrāta ielā 2, Rīgā – stacionārā “Gaiļezers”;
b) Hipokrāta ielā 4, Rīgā – stacionārā “Latvijas Onkoloģijas centrs”
notiek caur tuneli, kura augstums ir 3,0 m.
14.2. Izpildītājs ir atbildīgs par Pakalpojuma sniegšanai piemērota transportlīdzekļa izvēli.
15. Izpildītāja atbildība:
15.1. Izpildītājs ir atbildīgs par Dokumentu drošību no to pārņemšanas brīža līdz neatgriezeniskai iznīcināšanai.
15.2. Izpildītājs ir atbildīgs par piemērojamo personas datu aizsardzības, konfidencialitātes, atkritumu apsaimniekošanas un vides aizsardzības prasību ievērošanu Pakalpojuma izpildes laikā.
15.3. Izpildītājs pēc Pasūtītāja pieprasījuma sniedz informāciju, kas nepieciešama Pasūtītājam, lai pārliecinātos par šajā tehniskajā specifikācijā un līgumā noteikto drošības prasību izpildi.
15.4. Pasūtītājam ir tiesības līguma darbības laikā pieprasīt Izpildītājam informāciju par Dokumentu iznīcināšanas procesu, izmantotajām drošības procedūrām un iznīcinātā papīra nodošanu pārstrādei.
Tehniskās specifikācijas pēdējais aktualizēšanas datums: 2026. gada 22. septembris.

Pretendents ________________________________________________ apliecina spēju 
(pretendenta nosaukums (ja pretendents ir fiziska persona – vārds, uzvārds))
izpildīt cenu aptaujas “Papīra dokumentu savākšana, iznīcināšana un nodošana atkārtotai pārstrādei”, id. Nr. RAKUS 2026/62, tehniskajā specifikācijā noteiktās prasības.
	
	
	

	(Paraksts)
	
	(Vārds, uzvārds)



*Dokuments parakstāms ar drošu elektronisko parakstu un satur laika zīmogu.*

